text: Billund Politi efterlyser pengesvindler
  08 maj 2012 kl. 06.10
  Billund Politi efterlyser en ung mand, der har handlet med en falsk tusindkroneseddel i Hejnsvig.
  Den 2. februar købte en ung mand en pakke røde LA-cigaretter i Hejnsvig og Omegns Brugsforening på Bredgade 62 i Hejnsvig. Manden betalte med en tusindkroneseddel og forlod butikken klokken 17.46. 
  Dagen efter opdagede personalet, at sedlen var falsk, og politiet blev alarmeret.
  Den unge mand blev fanget på et overvågningskamera. Politiet beskriver ham som 25-30 år, 170 cm høj og almindelig af bygning. Han har underskæg, rødligt hår, er lys i huden og var iført en blå jakke med hætte og blå jeans.
  Ifølge Lars Christian Thomsen fra Billund Politi er tusindkronesedlen sandsynligvis trykt på en kopimaskine.
  Hvis nogen genkender manden, kan der rettes henvendelse til Billund Politi på 76511454.
  